钦定古今图书集成/明伦汇编/皇极典/第216卷 > 唐
## 钦定古今图书集成/明伦汇编/皇极典/第216卷 > 唐

### 高祖以后周天和元年十一月丁酉生有紫气神光之瑞

按《册府元龟》，“唐高祖以后周天和元年十一月丁酉
生于长安，是日紫气充庭，神光照室。”

### 太宗以隋开皇十八年十二月戊午生有神龙庆云之瑞

按《册府元龟》，“太宗以隋文帝开皇十八年十二月戊
午生于武功之别馆，时有二龙戏于馆门之外，三日
而去。”　又按《册府元龟》，“太宗在孕，语声达于外，后心
异之。将诞育，后不之觉，而太宗已生。时有庆云见，弥
漫数里，上属于天。”

### 高宗以贞观二年六月生

按《册府元龟》：“高宗以贞观二年六月生于东宫之丽
政殿。”

### 中宗以显庆元年十一月乙丑生

按《册府元龟》：“中宗以显庆元年十一月乙丑生于长
安。”

### 睿宗以龙朔二年六月一日生

按《唐会要》。“龙朔二年六月一日，睿宗生于蓬莱宫含
凉殿。”

### 元宗以垂拱元年八月五日生号千秋节又改为天长节

按《旧唐书元宗本纪》，“开元十七年八月癸亥，上以降
诞日，䜩百僚于花萼楼下。百僚表请以每年八月五
日为千秋节，王公以下献金镜及承露囊。天下诸州，
咸令䜩乐，休暇三日，仍编为令。从之。”

按《册府元龟》，元宗以垂拱元年八月五日生于东都。
开元十七年八月癸亥，以降诞之日，大置酒张乐，宴
于花萼楼下。终宴，尚书左丞相源乾曜、右丞相张说
率文武百官等上表曰：“臣闻圣人出则日月记其初，
王泽深则风俗传其后。故少昊著流虹之感，商汤本
元鸟之命，孟夏有佛生之供，仲春修道祖之箓。追始”
乐原，其义一也。伏惟开元神武皇帝陛下二气合神，
九龙浴圣，清明总于玉露，爽朗冠于金天。月惟仲秋，
日在端午，常星不见之夜，祥光照室之期，群臣相贺
曰“诞圣之辰也。”焉可不以为嘉节乎？比夫曲水禊亭，
重阳射圃，五日彩线，七夕粉筵，岂同年而语也？臣等
不胜大愿，请以八月五日为千秋节。〈臣钦若等曰诞圣节名始于此〉
著之甲，令布于天下。咸令宴乐，休假三日。群臣以是
日献甘露醇酎，上万岁寿酒〈臣钦若等曰上寿自此始〉王公戚里
进金镜、绶带，士庶以丝结承露囊，更相遗问。村社作
寿酒宴乐，名为赛白。帝报田祖上明元天，光启大圣，
下彰王化，垂裕无穷，异域占风，同见美俗。帝手诏报
曰：“凡是节日，或以天气推移，或因人事表记。八月五
日，当朕生辰，感先圣之庆灵，荷皇天之眷命。卿等请
为令节，上献嘉名。胜地良游，清秋高兴，百谷方熟，万
宝以成。自我作古，举无越礼。朝野同欢，是为美事。依
卿来请，宣付所司。”十八年六月，礼部奏：“请千秋节休
假三日，及村闾社会，并就千秋节先赛白帝，报田祖，
然后坐饮。”从之。天宝七载七月，文武百官刑部尚书
兼京兆尹萧炤等及宗子咸上表，请改千秋节为天长节，从之。

### 肃宗以景云二年九月三日生号天成地平节

按《册府元龟》：“肃宗以景云二年九月三日乙亥生于
东宫之别殿，祥光照室。至德元年秋七月即位。上元
二年九月天成地平节。”〈臣钦若等曰史不书置节年月〉于三殿置道
场。

### 代宗以开元十四年十月三日生于东都

按《唐书代宗本纪》，代宗，肃宗长子。生之岁，豫州献嘉
禾，于是以为祥，乃名豫。按《肃宗吴皇后传》：肃宗在
东宫，后蒙幸，忽寝厌不寤，太子问之，辞曰：“梦神降我
介而剑决我胁以入，殆不能堪。”烛至，其文尚隐然。生
代宗，为嫡皇孙。生之三日，帝临澡之。孙体挛弱，负姆
嫌陋，更取他宫儿以进，帝视之不乐，姆叩头言非是。
帝曰：“非尔所知，趣取儿来。”于是见嫡孙。帝大喜，向日
视之，曰：“福过其父。”帝还，尽留内乐宴具，顾力士曰：“可
与太子饮，一日见三天子，乐哉！”

按《册府元龟》，代宗以开元十四年十月十三日生于
东都上阳宫之别殿。时元宗幸汝州之温阳，有望气
者云：“宫中有天子气。”元宗即日还宫，是夜，帝降诞。宝
应元年四月即位。十月，宰臣等上言：“今月十三日皇
帝降诞日，望准天长节休假三日。”帝以山陵未毕，不
许。宰臣又上言，休假一日，从之。

### 德宗以天宝元年四月癸巳生

按《册府元龟》：“德宗以天宝元年四月癸巳生于长安
东宫别殿。”

### 顺宗以上元二年正月十二日生

按：《册府元龟》云云。

### 宪宗以大历十三年二月十四日生

按《册府元龟》，宪宗以大历十三年二月十四日生，永
贞元年八月即位。十二月，太常奏，“太上皇正月十二
日降诞，皇帝二月十四日降诞，并请休假一日。”诏可。

### 穆宗以贞元十一年七月六日生

按《册府元龟》，穆宗以贞元十一年七月六日生于大
明宫之别殿，元和十五年正月即位，闰正月辛亥，太
常礼院奏，“准元宗降诞为千秋节，肃宗降诞为天成
地平节，并假一日。自后累圣降诞，虽不别置节名，其
休假献馈如旧。今皇帝七月六日降诞，准故事合休
假上礼。”从之。七月乙巳，诏曰：“昔者圣王之法，以孝理
天下也。广爱敬之心，推于四海；尽奉养之志，示于兆
人。然后自诚之化，有情思感。”朕以眇身，祗荷鸿业，皇
太后就安长乐，朝夕承颜，慈训所加，庆感兼极。伏以
今月六日，是载诞之辰，奉迎皇太后宫中上寿。朕既
获申欢慰，亦欲公卿大夫同之。宜以今月六日平明，
于光顺门集百寮及外命妇，进名贺“皇太后，朕御光
顺门内殿，与百寮相见，永为常式。”又诏御麟德殿，观
僧道讲论，颁赐有差。先是，尚书左丞韦绶，以东朝旧
恩，多所陈奏，请降诞日，诏百官诣光顺门，先贺皇太
后，然后上皇帝寿，书之史册，光示万古。帝忻然纳焉。
其后竟以降诞受贺，礼无所据，罢之。长庆元年七月
庚子，降诞日，百寮于紫宸殿称贺毕，诣昭德门外，命
妇诣光顺门，并进门奉贺皇太后。去年降诞称贺，百
寮与命妇并集光顺门，群情以为非便，故改其仪。

### 敬宗以元和四年六月九日生

按《册府元龟》，敬宗以元和四年六月九日生，长庆四
年正月即位。四月庚辰朔，中书门下奏，“皇帝六月九
日降诞，伏准故事，休假一日。”从之。其日，帝御三殿，命
浮图道士讲论，内官及翰林学士、诸军士、驸马皆从。
既罢，赏赐有差。宝应元年六月敕：降诞日，文武百寮
于紫宸殿称贺，及诣光顺门奉贺皇太后，自今已后
“宜停。”国朝本无降诞日贺仪，盖长庆初，尚书左丞韦
绶率情上疏行此礼，至是方罢。二年六月，降诞日，御
三殿，命兵部侍郎丁公著、太常少卿陆亘、前随州刺
史李繁与浮图道士讲论，内官、翰林学士及诸军使、
公主、驸马皆从。既罢，赏赐有差。

### 文宗以太和七年冬十月壬辰生号庆成节

按《旧唐书文宗本纪》：太和七年冬十月壬辰，上降诞
日，僧徒道士讲论于麟德殿。翌日，御延英。上谓宰臣
曰：“降诞日设斋，起自近代。朕缘相承已久，未可便革。
虽置斋会，唯对王源中等暂入殿，至僧道讲论，都不
临听。”宰相路随等奏：“臣伏见开元十七年张说、源干
曜请以诞日为千秋节，内外宴乐，以庆昌期，颇为得
礼。”上深然之。宰臣因请十月十日为庆成节，上诞日
也。从之。开成二年八月甲申，诏：“《庆成节》，朕之生辰，天
下锡宴，庶同欢泰。不欲屠宰，用表好生，非是信尚空
门，将希无妄之福。恐中外臣庶，不谕朕怀，广置斋筵，
大集僧众，非独凋耗物力，兼恐致惑生灵。自今宴会
蔬食，任陈酺醢，永为常例。”又敕：“庆成节宜令京兆尹
准上巳、重阳例，于曲江会文武百寮。延英奉觞。宜权
停。”

按《册府元龟》，“文宗以元和四年十月十日生。太和七
年八月，中书门下奏。臣闻帝王有必著之符，神灵无虚应之兆。所以电绕枢极，气感虹流。元鸟祚商，赤光
启汉。考验今古，章焯图书。伏惟皇帝陛下驭三统之
元，膺千年之运。当诞圣之日，为河清之祥。元律应期，
干宫以之定位；开冬戒节，水德表其灵长。道若合符”，
事光载籍。臣等伏见《前史》称汉宣之德，则曰“修武帝
故事”，并以汉之隆平莫如武帝，后之为理无及孝宣，
举此二主，以为极盛。今陛下功济天下，道覆寰中，威
统百灵，宰御群品，修祖宗之德，莫如贞观开元。且太
宗幸庆善之宫，即降诞之所，赋诗赐宴，播为乐章。元
宗降圣之辰，为千秋之节，王公上寿，“士庶交欢，流于
管弦，书之《甲令》。此时张说宋璟，历恳献章，二臣之心，
必无违礼。国史所载，昭然可征。近者广集缁黄，多为
法会，诚有资于景福，且未叶于旧仪。夫四时成岁，百
谷成实，必在首冬，用成神化。今臣等不胜大愿，请以
十月十日为庆成节，著在令式，以示四方。”是日，陛下
于宫中奉迎太皇太“后与昆弟诸王，盛陈宴乐，群臣
诣延英门奉觞上《千万岁寿》，天下州府置宴一日。积
嘉祚于元命，庆延洪于昌期。上表中兴之耿光，次复
开元之盛典。臣等无任㥪㥪恳款之至。”制曰：“省表，具
知。朕以诞生之日，延集缁黄，式遵常仪，用弘二教。卿
等启心辅德，叶志纳忠，稽《贞观》开元之旧章，述《庆善》
千秋之令范，爰崇诞日，请号《庆成》，顾予寡昧，惧忝彝
典。今以同欢心于万国，申盛礼于两宫，深嘉诚勤，是
用依允。”十月甲午，宰臣等奏曰：“伏以诞圣之辰，普天
同庆，陛下只合侍皇太后与诸王盛陈宴乐，以奉慈
颜。伏自开元十七年张说、宋璟以降诞为千秋节，事
颇得宜。今若修祖宗故事，至是日奉迎两宫太后欢
宴，实为盛美”，帝深然之。八年九月，敕：“庆成节，宜令百
寮诣延英上寿，仍令太常寺具仪注闻奏，仍准上巳、
重阳例，于曲江赐宴。”九年十月庆成节，诏宰臣及文
武百官庆成节赴延英殿庭奉觞称贺，礼毕，锡宴于
曲江亭。开成二年九月，诏曰：“《庆成节》，朕之生辰，天下
赐宴，庶同欢泰。不欲屠宰，用表好生，非是信尚空门，
将希无妄之福。恐中外臣庶，不谕朕怀，广置齐筵，大
集僧众，非独凋耗物力，兼恐致惑生灵。自今宴会蔬
食，任陈酺醢，永为常例，咸使闻知。”又诏：“庆成节宜令
京兆府准上巳、重阳于曲江宴会，文武百寮奉觞，宜
权停。”又诏：庆成节假，宜依上元日休假三日。十月降
诞日，帝幸十六宅与诸王宴乐是日赐宴百寮于曲
江。

### 武宗以元和九年六月十一日生号庆阳节

按《册府元龟》，武宗以元和九年六月十一日生，开成
五年正月即位。五月，中书奏“请以六月十一日帝载
诞日为庆阳节”，从之。会昌元年五月辛未，敕庆阳节
百官率醵外别赐钱三百贯文，以素食合宴。仍委京
兆府量事陈设，不用追集坊市歌舞。

### 宣宗以元和五年六月二十三日生号寿昌节

按《册府元龟》：“宣宗以元和五年六月二十二日生，会
昌六年三月即位，号寿昌节。”〈按玉海作六月二十一日为宣宗寿昌节〉

### 懿宗以太和七年十一月十四日生号延庆节

按《册府元龟》：“懿宗以太和七年十一月十四日生，大
中十三年八月即位，号延庆节。”

### 僖宗以咸通三年五月八日生号应天节

按《册府元龟》：“僖宗以咸通三年五月八日生于东内，
十四年七月即位，号应天节。”

### 昭宗以咸通八年三月二十二日生号嘉会节

按《册府元龟》，昭宗以咸通八年三月二十二日生于
长安东内。文德元年三月即位。龙纪元年三月，帝载
诞之日，宰臣等表为嘉会节，从之。群臣上表贺曰：“臣
闻圣人寿命，天必降其殊灵；王者应生，国必蒙其介
祉。故华渚有流虹之异，元枢呈大电之祥。而皆近感
神明，远符乾象，叶千年而启运，契六合以居尊。伏惟”
皇帝陛下德迈方图，道融三五，因《社》鸣而正位，逢《井
聚》以乐推，膺彼昌期，弘斯丕构。今者发生司律，历数
在躬，值清明驭气之时，当仁寿悦随之始。固可年同
鹤算，岁比《山呼》，永符垂拱之气，长保后天之庆。

### 哀宗以天祐元年八月丙午日生号乾和节

按《旧唐书哀帝本纪》：天祐元年八月丙午，即皇帝位。
庚寅，中书奏，“皇帝九月三日降诞，请以其日为乾和
节。”从之。丁巳，敕：“乾和节方在哀疚，其内道场宜停。”庚
申，敕：“乾和节，文武百寮、诸军、诸使、诸道进奏官，准故
事于寺观设斋，不得宰杀，只许酒果酺醢。”辛酉，敕：“三
月二十三日嘉会节，伏以大行皇帝仙驾上升灵山”，
将卜，神既游于天际，节宜辍于人间。准故事，“嘉会节
宜停。”

按《册府元龟》，哀帝以景福元年九月三日生，天祐元
年八月即位。是月，中书门下奏，“皇帝九月三日降诞。
伏以电曜绕枢，轩顼乃降天之日；光辉照室，明元实
命代之辰。爰自我朝，乃崇令节，著为故事，扬播前文。
伏惟皇帝陛下九五飞龙，四三应运，国称利见，天表
殊休。当诞圣之时，感真人以卫室；居在藩之际，实羽客以献符。是以克绍丕图，光膺宝祚。敢循故典，爰定
美文。臣等商量，以降诞日为乾和节。《易》曰：‘乾健也’。盖
干以自强不息，和则众汇皆同，远征易文，实谐圣德。
请依令式，休假献贺。”从之。诏文武百寮、诸军诸使、诸
道进奉官，准故事于寺观设斋，不得宰杀，只许酒果
酺醢。